גלילה רון־פדר-עמית

גלילה רון־פדר–עמית (נולדה בי"ט בתשרי ה'תש"י, 12 באוקטובר 1949) היא סופרת ישראלית. פרסמה כ-400 ספרים, מרביתם לילדים ולבני נוער, וכמה מהם למבוגרים. יקירת ירושלים לשנת 2022.
שמאל|ממוזער|250px|סדרה של ספרי גלילה רון־פדר–עמית (מנהרת הזמן) מסודרים על מדף בחנות ספרים.

 ביוגרפיה 
גלילה רון־פדר–עמית נולדה בשם גלילה רון בשנת 1949 בחיפה, וגדלה בשכונת אחוזה. אביה, משה רון (לוסטיגמן), היה מנהל בנק, ואמה, מזל (גליקה) לבית טאומן תאומים, הייתה מורה. החלה לכתוב מגיל תשע. למדה בבית הספר הריאלי והייתה חניכה בשבט כרמל של תנועת הצופים.

את שירותה הצבאי עשתה בנח"ל.

היא בוגרת האוניברסיטה העברית בספרות עברית ובמקרא, והפכה לסופרת ילדים ומבוגרים.

בילדותה ובנערותה, כפי שהעידה על עצמה, כתבה כ-700 מחברות, שלא יצאו לאור. בנערותה, כשנחשפה לסיפורם של ז'בוטינסקי ומחתרות האצ"ל והלח"י, כתבה במשך ארבע שנים ספור אהבה על נערה המאוהבת באיש אצ"ל. בתום כתיבת הספר, וכדי לפרסמו, יצרה קשר עם מנחם בגין, ששימש שר בממשלת ישראל באותם ימים. הספר אמנם לא יצא לאור, אך ההיכרות האישית וארוכת השנים עם בגין הובילה אותה לכתיבת רומן היסטורי עליו. בנוסף, עיסוקה במחתרות הפורשות, אצ"ל ולח"י, הביא לקרבה רבה בינה לבין מנחם בגין, שעודד אותה בכתיבתה עד יומו האחרון.

 כתיבה לילדים ולנוער 
בשנת 1972 התפרסם ספרה הראשון "ילדי השכונה במחתרת".

הסדרה שהקנתה לה את מקומה כאחת היוצרות הפופולריות היא סדרת "ילדים אלמונים", שיצאה במהלך שנות השבעים, בין השנים 1972–1977, בהוצאת הספרים "מלוא".

 "אל עצמי" 
בשנת 1974 פורסם בהמשכים בשבועון "הארץ שלנו" הסיפור "אל עצמי". גיבור הסיפור הוא ציון כהן מבית שאן, ילד מבית הרוס שאביו עבריין ואמו מכורה לסמים, הנשלח למשפחה אומנת בחיפה. בראיונות שנתנה גלילה לד"ר שי רודין, חוקר ספריה ומחבר המונוגרפיה "אל עצמה: עיונים ביצירתה של גלילה רון־פדר–עמית", היא מגלה שציון כהן, גיבור הספר, נולד בגלל היחס המתנשא של החברה האשכנזית-בורגנית, חברה שממנה היא עצמה באה. באמצעות ציון היא הצביעה על הליקויים והצביעות של הקבוצה האליטיסטית הזו. ציון היה מבחינתה מעין חלום, חלום על ילד מרקע קשה, שלמרות כל המכשולים מגיע לפסגתו של מגדל השן של הבורגנות האשכנזית ובסופו של דבר נהיה טייס.

בנוסף, חשפה גלילה רון־פדר–עמית את מקורות ההשפעה שלה: "טום סוייר" של מארק טוויין, וספרו של ויליאם פוקנר, "הבלתי מנוצחים", שבו סבתא תוקפנית שנוהגת בעגלה רתומה לסוסים צועקת על כולם. ממנו שאבה את ההשראה לסבתא הנחושה לקדם את נכדה. יעקב אשמן עורך "הארץ שלנו", שליווה את הכתיבה, העיר הערות ונתן עצות. הספר, שזכה להצלחה רבה והיה מעין רוח גבית לילדים שבאו משכבות חלשות, הוקדש לזכרו של יעקב אשמן. בעקבות מכתבים רבים שהתקבלו מקוראי "הארץ שלנו" שביקשו להמשיך ללוות את ציון, נוספו עוד תשעה ספרים, ונוצרה הסדרה "סיפורו של נער עזוב". "אל עצמי" תורגם לתשע שפות, ואף הופק כסרט קולנוע, "אל עצמי", באורך מלא. כמו כן, הופק הספר כהצגה בתיאטרון לילדים ולנוער, ושודר בהמשכים ברדיו, וכסדרה בהפקת yes.

כמו כן, יצאו גם ספרים מקבילים לסדרת הספרים המדברת על ציון - סדרת ספרים מנקודת מבטה של בתיה, בת זוגו לאורך השנים, וניר, הבן הביולוגי של משפחת האומנה שבה ציון התגורר.

 "עירית" 
גם בסדרה "עירית", ששודרה ברדיו וזכתה להצלחה, יש לגלילה רון פדר עמית אמירה: כדי שילד שבא מרקע קשה יצליח בחייו הבוגרים, לא נדרש להוציא אותו מהבית. תמיכה של מדריכים, או מורים, או בוגרים קרובים וחיוביים יכולה להביא לאותן תוצאות.

במקביל לשתי הסדרות האלה החלו לראות אור ספרים שעל פי ד"ר רודין, שייכים לסוגת "ספרות בעיה", המאפיינת את כתיבתה של גלילה רון פדר עמית: "מסטול" – על הידרדרותו של נער לסמים; "מקפיצים טקילה" – על אלימות בעקבות אלכוהול; "למרות כל האכזבות" – על התאבדות בני נוער; סדרת "להתבגר", ועוד. הספרים האלה היו לרבי-מכר וזכו למקומות ראשונים במצעדי הספרים בבתי הספר.

 כתיבה על אישים ודמויות מפתח בהיסטוריה הציונית 
בהמשך, כתבה על אישים ודמויות מפתח בהיסטוריה הציונית, כגון: זאב ז'בוטינסקי – "באור ובסתר"; מנחם בגין – "בעוז ובהדר"; ביאליק – "אומרים אהבה יש"; א.ד. גורדון – "העורג"; יצחק נבון – "לעלות אל העם"; "המורד" על אברהם שטרן (יאיר); "משה דיין"; "לא בובה על חוט" – סיפור חייה של רחל ינאית בן-צבי; "פלדה רכה" – סיפורה של גולדה מאיר.

 כתיבה על יחסים בין יהודים לערבים 
נושא נוסף העולה בספריה נוגע ליחסים בין יהודים לערבים, שעומדים במרכזם של הספרים "נאדיה" ו"ילדי קו התפר", שאף הם תורגמו לשפות אחרות.

 סדרות פופולריות 
הסדרות פופולריות שלה שהיו לרבות-מכר הן "ג'ינג'י", "מנהרת הזמן", "משימה עולמית" ו"סיירת המדע".

 כתיבת תסריטים והפקת יצירות המבוססות על ספריה 
אחדים מספריה עובדו לסדרות טלוויזיה, סרטים והצגות.

סרטי הקולנוע "בחינת בגרות", "נאדיה" ו"אל עצמי" מבוססים על ספרים שכתבה.

בשנת 1987 עובדה הסדרה "ג'ינג'י" למחזה בכיכובו של דב נבון.

היא כתבה גם את התסריטים לסדרות הטלוויזיה "ג'ינג'י", "הסודות של כנרת", "משפחה וחצי", "להתבגר", "ד.נ. גליל מערבי",, עוד משפחה וחצי, ו"שולחן לשישה".

 כתיבה למבוגרים 
בהמשך דרכה החלה לכתוב גם למבוגרים, ופרסמה ספרים כגון "יש אישה אחרת", "רצח בצמרת המשטרה" ו"אמא של תרמילאי".

בשנת 2006 כתבה את ספרה "חיפושים", על גיבורה של סדרת טלוויזיה פופולרית בשם רננה, המחליטה בגיל חמישים לעזוב משפחה, מאהב וקריירה ולנסוע למרכז מדיטציה בבורמה כדי לנסות ולהבין מדוע חרף כל הישגיה אין לה שום תחושת סיפוק.

ב-2020 יצא ספרה האוטוביוגרפי, "היא - סיפור חיי".

 עבודה עיתונאית 
הייתה העורכת הראשונה של הירחון "פשוש" ועורכת השבועון "ראש צעיר".

בנוסף, היא כתבה בעיתון "אותיות וילדים".

 פעילות ציבורית 
בבחירות לכנסת התשיעית ב-1977 הוצבה על ידי הרמטכ"ל לשעבר יגאל ידין במקום ה-111  הסמלי ברשימת ד"ש לכנסת. בשנים האחרונות תורמת לפעילות השומר החדש.

 חיים אישיים 
בשנת 1970 נישאה לאבי פדר, קצין משטרה, ושינתה את שמה לגלילה רון־פדר, ולהם שלושה ילדים, מתוכם שניים מאומצים. בין השנים 1972–1978 הייתה אם אומנת לעשרה ילדים, בהם הזמר והיוצר מיכה ביטון.

לאחר גירושיה מאבי פדר, נישאה בשנית ב-1992 לניצב משולם עמית והייתה נשואה לו עד מותו ב-3 ביולי 2024.

מתגוררת בשכונת בית הכרם בירושלים.

סגנון כתיבתה
רון־פדר–עמית מעידה על עצמה שכתיבתה מתרחשת כאשר היא עוברת שינוי אישיותי, המאפשר לה להיכנס לדמויות שלה, להזדהות עמן ולחוש את תחושותיהן, לעיתים עד כדי טשטוש ההבדל בינה לבינן.

רון־פדר–עמית נעזרה בפופולריות שלה כדי לעסוק בנושאים שהיוו טאבו, כגון שימוש בסמים או מין בגיל ההתבגרות. רבים מספריה משתייכים לסוגה הקרויה "ספרות בעיה": ספרים ריאליסטיים, המתרחשים כאן ועכשיו, ובמרכזם ילדים ובני נוער שנאלצים להתגבר על קושי בחייהם הפרטיים או בחיי המשפחה. הספרים נכתבים לעיתים קרובות מתוך גישה חינוכית, המבקשת להקנות לקוראים ערכים וכלים להתמודדות פסיכולוגית עם מצוקות ההתבגרות. הספר "בחינת בגרות", לדוגמה, עוסק בשני תלמידי תיכון המתמודדים עם היריון לא מתוכנן; הספר נכתב תוך התייעצות עם הגינקולוג ד"ר עמירם אדוני, ומכיל מידע רב אודות שימוש באמצעי מניעה. בספרה "מסטול" תיארה נער בן טובים המידרדר לסמים לאחר שחווה אהבה נכזבת.

ספריה נחקרים גם באקדמיה, נלמדים בבתי הספר, ונקראים על ידי קוראים רבים, גם בני הדור השני.

 פרסים והוקרה 
רון־פדר-עמית זכתה בפרסים רבים ובהוקרה, בהם:
 2001, "אות מסך קסם" "על תרומתה לילדי ישראל לדורותיהם בתחום הספרות, הקולנוע והטלוויזיה", במסגרת פסטיבל הקולנוע לילדים ולנוער בחולון.
 2008, הדליקה משואה בטקס הדלקת המשואות של חגיגות שנת ה-60 למדינת ישראל.
 2015, פרס דבורה עומר
 2016, פרס בגין, על תרומה לעם ישראל ועשייה ציונית.
 2018, פרס היצירה לסופרים עבריים
 2018, פרס מפעל חיים מטעם המרכז הישראלי לחדשנות בחינוך, על שהיא מהווה מקור השראה לכתיבה יצירתית בקרב ילדות וילדים.
 2021, פרס מפעל חיים מטעם "פרס סאסא סטון לספרות ילדים, על שם פיליפ ז"ל והילדה סטון".
 2022, יקיר ירושלים
 2022, דוקטור לשם כבוד מטעם אוניברסיטת בר-אילן.
 2022, פרס ראשת הממשלה גולדה מאיר.
 2023, פרס אקו"ם למפעל חיים ע"ש דליה רביקוביץ'.
 2025, עיטור נשיא מדינת ישראל.
 2025, פרס מולטידע לספרות ע"ש שלמה מנצור ז"ל מטעם המרכז לספריות וספרות בישראל, הזוכה הראשונה בפרס זה.

 ספריה 
 לילדים ולנוער 
 ילדי השכונה במחתרת (1972) – הרפתקה של ילדים ירושלמיים בימי המנדט 
 ילדים אלמונים (1972–1977) – סדרת ספרים הכוללת עשרה ספרים ומספרת על הרפתקאותיה של קבוצת בנים ובנות מילדי חיפה, המסייעת ללוחמי כל המחתרות בתקופת המאבק בבריטים.
 המורד אברהם (יאיר) שטרן - הוגה ולוחם (1973) – סיפור חייו של אברהם ("יאיר") שטרן 
 אני צמחתי מן היער (1973) – סיפור בעל רקע אוטוביוגרפי של רוני, שנולדה בטעות בת ועושה מאמצים בהתנהגותה הנערית לתקן טעות זו 
 השלושה שלא נטשו (1974) – קורות שלושה ילדים שנשארו בקיבוצם הנטוש ברמת הגולן במלחמת יום הכיפורים 
 יהודי בעל-כרחו (1974 עם חיים מסינג) – קורות ילד יהודי ברוסיה 
 יואב מחפש את השלום (1979) – ילד יהודי וילד ערבי מקימים חבורה לטיפוח ידידות בין העמים 
 יותם בלש פרטי (1980) 
 החלום של רוני כרמלי (1980) – המשך קורותיה של "אני צמחתי מן היער" 
 באור ובסתר (1981) – סיפור חייו של זאב ז'בוטינסקי 
 עירית (1982–1984):
 עירית נשארת בקטמון – בת למשפחה מרובת-ילדים מפלסת דרכה ומצליחה להגיע לרדיו 
 עירית מ"חתול בשק" 
 עירית אחת מהחבר'ה 
 עירית במשפט של נוח
 עירית נגד כולם
 אני זוכר את מצדה (1982) – נער מניצולי מצדה מספר על אחרית המבצר הנצור 
 החלוצים (1980–1981 עם יעקב לורך) – סיפורים ביוגרפיים על חלוצי מדע:
 אלכסנדר גרהם בל 
 אלכסנדר פלמינג 
 גלן קרטיס 
 מרכוס סמואל 
 להתבגר (2005–2019) – סיפורם של בני נוער:
 להיות אני: סיפורה של נעמה
 להיות שונה: סיפורו של אביתר
 להיות הכי מקובלת: סיפורה של נופר
 להיות הכי מקובל: סיפורו של דין
 להיות יוצאת דופן: סיפורה של מאיה
 להיות מקצועי: סיפורו של אופיר
להיות בחרדה: סיפורה של יעל
 להיות מחונן: סיפורו של אבנר
 להיות מעשן: סיפורו של תומר
 להיות בת יחידה: סיפורה של גל
 להיות נחוש: סיפורו של נבו
 להיות מתוחכמת: סיפורה של סתיו
 להיות בריא: סיפורו של ירון
 להיות חדשה: סיפורה של דנה
 להיות מגניב: סיפורו של דותן
 להיות מאומצת: סיפורה של אבישג
 להיות חייב: סיפורו של ברק 
 להיות מאוהבת: סיפורה של ספיר
להיות חברה של תומר: סיפורה השני של נעמה
 להיות אחרת: סיפורה הנוסף של נופר
להיות אחר: סיפורו הנוסף של דין
להיות מפורסם: סיפורו השני של אביתר
 סיפורו של ציון כהן (1976–1985):
אל עצמי – יומנו של ציון, בן למשפחה הרוסה בבית-שאן, שעבר לגור אצל משפחה אומנת בחיפה 
 מכתבים לבתיה 
 ילד חוץ: סיפורו של ילד עזוב 
 חבורת רחוב 
 מעון משפחתי 
 חזרה לבתיה 
 ציון ובתיה: סיפור אכזבה 
 כבוד עצמי 
 פצע פתוח 
 פרופיל 97 
 יומנו של ניר שרוני:
 סודי בהחלט 
 אח וחצי 
 מאבק אבוד 
 דף חדש 
 משבר משפחתי 
 אני אוהב אותך מיכל 
 פרידה 
 מצלמה נסתרת 
 עגיל באוזן 
 קטע מטורף 
 רישיון נהיגה 
 אני חוזר אלייך מיכל 
 סיפורה של בתיה:
 חבר ראשון 
 שלך באהבה, בתיה 
 אשליות 
 דורון 
 פתרון זמני 
 לא מקובלת 
 להתחיל פרק חדש 
 קנאה 
 יונתן 
 סוף טוב 
 ג'ינג'י (1980–2019) – סדרת ספרים המתארת את הרפתקאותיו של אודי, קונדס ירושלמי ששואף להיות בלש
 כס"ח / חבורת ידיעת הארץ (1982–2010) – סדרת ספרים המתארת חבורת ילדים היוצאים לסיורים ברחבי הארץ ונקלעים להרפתקאות
 טולי תעלולי (1990–2010) – סדרת ספרים המתארת את קורותיה של ילדה שובבה המתגוררת בכפר-הנופש אותו מנהל אביה
 מנהרת הזמן (1997–) – סדרת ספרים המתארת את קורותיהם של ילד וילדה העוברים הרפתקאות בתקופות שונות בזמן
 משפחה וחצי (1998- 2001)
 סיירת המדע (2004-2019) – הרפתקאותיהם של ילד ואחותו הלומדים דברים בכל הרפתקה - בסדרה 31 ספרים
 משימה עולמית (2007–) – הרפתקאות ילדה וחברהּ מסביב לעולם ועזרתם לזולת
 בחינת בגרות (1982 – עם עמירם אדוני עובד לסרט קולנוע) – לבטי אהבה והתבגרות של נער ונערה, תלמידי תיכון. ב-1984 יצא לאור ספר ההמשך בשם "סוף הקיץ".
סוף הקיץ (1984) 
שנה מעוברת (1984) 
 משה דיין (1984) – קורותיו של משה דיין 
 יותם בלש חוקר (1984) 
 נאדיה (1985) – קורותיה של ילדה ערבייה העוזבת את כפרה במטרה ללמוד בבית-ספר יהודי 
 אהבה במחתרת (1985) 
 כמעט אבוד (1986) – קורותיו של נער בשם דני אהרוני שהתדרדר לעבריינות לאחר שעבר צרות בחיים 
 המפקדת הקטנה (1986) – קורותיה של פאני בן-עמי, שכנערה צעירה הנהיגה ילדים צעירים ממנה במסע מילוט בתקופת השואה 
 יותם בלש מבוקש (1987) 
 מתבגרים (1988)
 מכתבים לילד אחר (1988) 
 למרות כל האכזבות (1989) 
 חלוץ מרכזי (1989) 
 גדר פרוצה (1989) 
 השומרת הניפה סמרטוט עברי (1989)
 אלכס כבר לא עולה חדש (1990) – קורותיו של ילד עולה חדש בשם אלכס והסתגלותו לחיים במדינת ישראל 
 מסטול (1991) – קורותיו של נער בשם יוגב מרינסקי שהתדרדר לסמים 
 תעלומת הגביע השביעי (1992) 
 יומן מלחמה פרטי (1992) - קורותיו של ילד בשם עודד לוין בתקופה של סיום המנדט הבריטי ובמהלך מלחמת העצמאות בירושלים 
 ביטחון עצמי (1992) 
 מרדף משפחתי (1992)
 לכבוש את ההר (1992) – סיפור חייו של שלמה בן יוסף 
 פוזה (1992) – סיפור חייו של חיים פוזננסקי 
 מקפיצים טקילה (1994) 
 מכתבים לאב שעזב (1994) 
 ילדי קו התפר (1994) 
 רק לא בחגורה (1995) 
 פתאום באמצע גיל ההתבגרות (1997) – קורותיו של נער בשם ארבל עציון שאביו החליט לחזור בתשובה למורת רוחו של ארבל 
 אהבה ממבט ראשון (1998) 
 להשתנות (2000) – קורותיו של נער אלים ופרוע בשם אדם גרין הלומד בכיתה ט' המחליט לשנות את דרכיו הרעות 
 ד.נ. גליל מערבי (2000)
 קשה לי ללמוד (2001) 
 המסע לשם (2003) 
 בעוז ובהדר: סיפורו של מנחם בגין (2011) 
 השקופים (2012–2017) – סיפורם של רוחות רפאים מתקופת התנ"ך החוזרות לעולם החיים
חוק מס. 1 – אל תתבלט!
חוק מס. 2 – אל תתאהב!
חוק מס. 3 – אל תצטיין!
חוק מס. 4 – אל תתערב!
חוק מס. 5 – אל תפשל!
חוק מס. 6 – אל תתמכר!
 אומרים אהבה יש: סיפורו של חיים נחמן ביאליק (2012) 
 אור ומור עולים לכיתה א' (2013) 
 החגים שלנו – ראש השנה - יום הכיפורים - סוכות - שמחת תורה \ חנוכה – ט"ו בשבט – פורים \ פסח - יום העצמאות – ל"ג בעומר – שבועות (2016)
העורג: סיפור חייו של א"ד גורדון (2017) 
לעלות אל העם: סיפורו של יצחק נבון (2019) 
גם עני הוא בן מלך - סיפור חייו של זאב ז'בוטינסקי (2020)
לא בובה על חוט: סיפור חייה של רחל ינאית בן-צבי (2021) 
פלדה רכה: סיפורה של גולדה מאיר (2022) 
הילדה שלא ויתרה- סיפור חייה של גולדה מאיר (2023)
האוצר הנסתר – סיפור חייו של יצחק נבון (2023)
אספן החלומות – סיפור חייו של בנימין זאב הרצל (2024)
קוסם המילים – סיפור חייו של מנחם בגין (2025)

 למבוגרים 
 טעות, הוצאת מלוא, 1978 
 יש אישה אחרת, הוצאת מודן, 1994 
זייפנו כל כך, הוצאת מודן, 1995 
נישואים חורגים, הוצאת מודן, 1996 
 משוחררת לעוף, הוצאת מודן, 1997 
 רצח בצמרת המשטרה, הוצאת מודן, 1999 
 אמא של תרמילאי, הוצאת מודן, 2002 
חיפושים, הוצאת מודן, 2006 
 היא - סיפור חיי, הוצאת מודן, מושב בן שמן, 2020, אוטוביוגרפיה 
 הכלה האחרת, הוצאת מודן, 2024 - רומן היסטורי
 שבועת אישה, הוצאת מודן, 2025

לקריאה נוספת
 שי רודין, אל עצמה: עיונים ביצירתה של גלילה רון-פדר-עמית, הוצאת מודן, 2018. 
 גלילה רון־פדר-עמית, היא - סיפור חיי, הוצאת מודן, 2020, אוטוביוגרפיה 

קישורים חיצוניים

מידע ביוגרפי:








מאמרים מקוונים:

 ציטוטים של גלילה רון־פדר–עמית, באתר "בין המירכאות"


 סרט: פרופסור יורם יובל מראיין את גלילה רון פדר, באתר יוטיוב



 גאולה אבן-סער ב"שיחה אישית" עם גלילה רון פדר עמית, באתר כאן 11, 16 בפברואר 2020



כתבות:
 אלי אשד, המסע הנצחי במנהרת הזמן עם גלילה רון פדר-עמית
 הרצל ובלפור חקק, גלילה רון פדר עמית - כלת האור , באתר אימגו, 13 בדצמבר 2007
 , פורסם במקור ראשון



 עיונים ביצירתה של גלילה רון-פדר­­­­­-עמית עיונים בספרות ילדים, גיליון 24



 מירה בלברג, "אל עצמי", פנס מוסף לביקורת ספרות, אוקטובר 2022.
 ג'ינג'י- מעשה בשישה סיפורים פודקאסט על הסיפורים מאחורי קלאסיקות ספרי הילדים בישראל, יולי 2024.

הערות שוליים

*
קטגוריה:סופרות ישראליות
קטגוריה:סופרים ישראלים
קטגוריה:סופרות ילדים ונוער ישראליות
קטגוריה:סופרי ילדים ונוער ישראלים
קטגוריה:בוגרות בית הספר הריאלי
קטגוריה:בוגרי בית הספר הריאלי
קטגוריה:בוגרות האוניברסיטה העברית בירושלים
קטגוריה:בוגרי האוניברסיטה העברית בירושלים
קטגוריה:זוכות פרס היצירה לסופרים ומשוררים
קטגוריה:זוכות פרס דבורה עומר
קטגוריה:זוכי פרס דבורה עומר
קטגוריה:בוגרות תנועת הצופים בישראל
קטגוריה:בוגרי תנועת הצופים בישראל
קטגוריה:כותבי אוטוביוגרפיה ישראלים
קטגוריה:כותבות אוטוביוגרפיה ישראליות
קטגוריה:חברי גרעיני נח"ל
קטגוריה:משיאי משואה ביום העצמאות: 2008
קטגוריה:בית הכרם: אישים
קטגוריה:יקירות ירושלים
קטגוריה:יקירי ירושלים
קטגוריה:מקבלות תואר דוקטור לשם כבוד מאוניברסיטת בר-אילן
קטגוריה:מקבלי תואר דוקטור לשם כבוד מאוניברסיטת בר-אילן
קטגוריה:זוכי פרס ראשת הממשלה גולדה מאיר
קטגוריה:אחוזת שמואל: אישים
קטגוריה:מעוטרי עיטור נשיא מדינת ישראל
קטגוריה:ישראליות שנולדו ב-1949
קטגוריה:ישראלים שנולדו ב-1949